La monologuista Patricia Sornosa inaugura els actes del programa del 25N amb el seu monòleg ‘Desaparezca aquí’
06 de novembre 2020

  

![](/media/ihucbl11/90c_patricia-sornosa-monologo.jpg)  
  

El monòleg _Desaparezca aquí_ de Patricia Sornosa inaugura esta mateixa vesprada els actes culturals que [l'Àrea d'Igualtat ha organitzat amb motiu del 25N](/es-va/Actualidad/Pagines/presentación-programa-25-N.aspx), Dia Internacional contra la Violència de Gènere. Este primer espectacle tindrà lloc en el Saló d'Actes del Casal Jove del Port de Sagunt a partir de les 19 hores i serà necessari [reservar entrada](https://aytosagunto.apuntate.online/pio/solGenerica.xhtml?curso=924&lang=va) per aforament limitat com a mesura de seguretat sanitària. Cada reserva serà vàlida per a dos persones.

  

En este espectacle, la còmica Patricia Sornosa, natural de Manises, extrau la seua comèdia bussejant entre el fem humà. Obertament feminista, s'allunya de la correcció ideològica per a oferir un mostrari dels assumptes que més li irriten i tractar-los de manera directa i contundent. Presenta el seu espectacle com una invitació al riure furiós, a la reflexió lògica i a la sorpresa còmica, utilitzant un llenguatge descarnat i una actitud iracunda.

  

Patricia Sornosa ha gravat diversos monòlegs per a Comedy Central i per al programa _Late Motiv_ d'Andreu Buenafuente i ha aconseguit, entre d’altres, guardons de comèdia com ara el Premi del Jurat i al Millor Guió en el XVI Concurs Circuit Café Teatre València 2017, el segon Premi del Jurat, el Premi a Millor Interpretació i Premi del Público en el XV Concurs Circuit Café Teatre València 2016 o el 1r Premi del V Certamen Nacional de Monòlegs de Tomelloso en 2014.

  

En l'actualitat Patricia continua escrivint comèdia i actua en sales i xicotets teatres, oferint la seua opinió sarcàstica sobre les coses i obviant que ningú li l'ha demanada.

  

Durant l'acte, l'Àrea d'Igualtat garantirà les mesures de seguretat sanitàries pertinents amb controls a l'entrada i l'eixida perquè es realitzen de forma ordenada, mesurament de temperatura corporal, desinfecció amb gel hidroalcohòlic, control d'accés amb màscara i distribució de participants en cadires col·locades per a respectar la distància social. Dins del recinte s'hauran de complir totes les mesures de seguretat i distància social.

  

  

​

*   [](http://www.facebook.com/sharer.php?u=https://aytosagunto.es/va/actualitat/la-monologuista-patricia-sornosa-inaugura-els-actes-del-programa-del-25n-amb-el-seu-monoleg-desaparezca-aqui/ "Facebook")
*   [](http://twitter.com/share?url=https://aytosagunto.es/va/actualitat/la-monologuista-patricia-sornosa-inaugura-els-actes-del-programa-del-25n-amb-el-seu-monoleg-desaparezca-aqui/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-monologuista-patricia-sornosa-inaugura-els-actes-del-programa-del-25n-amb-el-seu-monoleg-desaparezca-aqui/ "Linked In")
*   [](mailto:?body=https://aytosagunto.es/va/actualitat/la-monologuista-patricia-sornosa-inaugura-els-actes-del-programa-del-25n-amb-el-seu-monoleg-desaparezca-aqui/)